**Извештај**

**од мониторингот на изборното медиумско претставување за**

**Предвремените избори за градоначалник на**

**Општина Пласница и**

**Општина Штип 2020**

**ВОВЕД И МЕТОДОЛОШКИ НАПОМЕНИ**

На Предвремените парламентарни избори во 2020 година, градоначалниците на општините Штип и Пласница беа избрани за министер, односно за пратеник, поради што се организираа предвремени избори за нови градоначалници во овие две општини. Изборите беа реализирани во текот на есента, со тоа што изборната кампања траеше од 21 ноември до 10 декември 2020 година.Поради пандемијата од Ковид-19, гласањето, а со тоа и изборниот молк, траеше три дена, и изборниот процес заврши во првиот круг, бидејќи во двете општини беше исполнет потребниот одѕив од една третина од гласачите.

 Закажувањето на Предвремените локални избори подразбирашеорганизација на уште еден процес на изборен мониторинг од страна на Агенцијата за аудио и аудиовизуелни медиумски услуги во текот на 2020 година. Оттаму, навреме беше донесено Упатство за платеното политичко рекламирање за Предвремените локални избори 2020[[1]](#footnote-2) (на 17.11.2020 година, по неколкудневна јавна расправа за нацрт-текстот), сите потребни информации беа објавени на веб сајтот на Агенцијата во посебен банер посветен на изборите, радиодифузерите во неколку наврати беа писмено информирани за нивните обврски пред и за време на кампањата, рокот за објавување истражувања на јавното мислење, за изборниот молк, како и за обврските околу известувањето за емитување платено политичко рекламирање[[2]](#footnote-3).

 Агенцијата, исто така, ги направи и методолошките подготовки околу реализацијата на мониторингот. При дизајнирањето на примерокот, се тргна од хипотезата (којашто се потврдисо мониторингот) дека поголем обем информации може да се очекува кај медиумите од двата региони, но не и кај радиодифузеритена национално ниво или од другитерегиони. Затоа, беше одлучено да се направи примерок којшто се состоеше од неколку сегменти. Така, вкупната програма, со акцент на централното издание на вестите, беше анализирана кај оние медиуми коишто емитуваат програма на подрачјата на двете општини, односно на регионалните телевизии од Штип ТВ М Нет–ХД, Ирис и Стар, на локалните ТВ Ускана Медиа и Гурра од Кичево, како и на Првиот програмски сервис на Македонската Телевизија – МРТ1, преку кој, Јавниот сервис одлучи дека ќе ги покрива овие избори. На Јавниот сервис беше мониториран и Собранискиот канал од аспект на почитување на обврската за емитување бесплатно политичко претставување.Во друг сегмент беа националните телевизии кои се имаа регистрирано кај Државната изборна комисија дека ќе емитуваат платено политичко рекламирање (ППР), кај кои беа мониторирани посебните информативни емисиии ППР. Во оваа група влегоа телевизиите: 21-М, 24 Вести, Алфа, Алсат-М, Канал 5, Наша, Телма и Сонце.Кај националните ТВ: Сител, Шења и Клан, беа следени само посебните информативни емисии бидејќи тие не беа во Регистарот за емитување ППР на ДИК. Со мониторингот беа опфатени и две радија коибеа дел од Регистарот на ДИК за емитување ППР. Станува збор за националното Радио Канал 77 иза скопското радио РФМ, коебеше пријавено за емитување ППР и покрај тоа што емитува програма на подрачје преку кое никако не може да се стигне до гласачите на двете општини. Секако, Агенцијата беше подготвена, по потреба, врз основа на претставка,да спроведе мониторинги на сите други медиуми, но во текот на изборниот процес не пристигнаа претставки кои би се однесувале на изборното медиумско претставување[[3]](#footnote-4).

**ГЕНЕРАЛНИ ЗАКЛУЧОЦИ**

Карактеристично за известувањето на сите медиуми е тоа што немаше информации за текот на изборите за градоначалник на Пласница, но ова се должеше на одлуката на кандидатите, а не на медиумите. Како што извести Јавниот сервис, во Дневникот во 19:30 часот на МРТ1 на 10 декември, обајцатане сакале да дадат изјави за вестите,а ја одбиле и можноста за ТВ дуел. Мониторингот покажа дека не го искористиле ниту правото за бесплатно политичко претставување. Всушност, единствениот облик на изборно медиумско претставување е мал обем ППР за кандидатот на ДУИ на ТВ 21-М.

Согласно член 75-а став 1 алинеја в од Изборниот законик, балансот во известувањето во вестите за изборите на градоначалник, радиодифузерите требаше да го постигнат следејќи го принципот на еднаква распределба на времето, имајќи го предвид и интензитетот на кампањата на секој од кандидатите.Споредбата на распределбата на времето за известување кај сите телевизии кај кои беа анализирани вестите покажа дека најмногу време имаа издвоено за кандидатот за градоначалник на Штип од СДСМ Сашко Николов кое кај некои медиуми го вклучуваше и времето за реакции на изборни теми од СДСМ, и одвоеното време за директна поддршка на кандидатот од претставници на Владата од редовите на оваа партија. Следен по застапеност беше Лазар Наумов, градоначалничкиоткандидат од ТМРО, а за преостанатите тројца претенденти за градоначалник на Штип: Симон Поликарп од Интегра – македонска конзервативна партија, независниот кандидатТрајчо Митев и Гоце Ангелов, кандидатот на Коалицијата Иднината во наши раце составена од партиите Демократи и МОРО – Работничка партија, беше издвоено помалку време. Споредбените податоци укажуваат и на тоа кој кандидат каков интензитет на кампања имал.

Анализираните телевизии, во основа постигнаа баланс во известувањето со исклучок на ТВ Ирис каде доминантно најзастапен, со повеќе од половина од вкупното време за известување за изборите, беше кандидатот на СДСМСашко Николов. Од другите четворица кандидати имаше само еден прилог за независниот кандидат за градоначалник на Штип Трајчо Митев. Со ова ТВ Ирис не обезбеди избалансираност во известувањето за изборната кампања во согласност со принципот за еднаквост на сите кандидати.

Како што беше погоре споменато, во периодот на кампањата, многу претставници на Владата имаа посети на Источниот регион: на пример министерот за транспорт и врски Благој Бочварски, за образование и наука Мила Царовска, за труд и социјална политика Јагода Шахпаска, за земјоделство, шумарство и водостопанство Трајан Димковски, за одбрана Радмила Шеќеринска, за правда Бојан Маричиќ, за внатрешни работи Оливер Спасовски, вицепремиерот за борба против корупција, одржлив развој и човечки ресурси Љупчо Николовски. Нивната активност се преслика и во известувањето на медиумите од регионот во вестите и/или во посебните информативни емисии. Притоа, некои од нив отворено искажаа поддршка за кандидатот за градоначалник на Штип од СДСМ Сашко Николов.

Што се однесува до посебните информативни емисии, на националните медиуми нив ги имаше во мал обем, а позастапени беа на регионалните, што е и за очекување имајќи предвид дека изборите се реализираа само во две општини, при што кампања имаше само во Штип.

На МРТ1 и на Собранискиот канал, во согласност со нивните обврски од Изборниот законик, беше емитувано и бесплатно политичко претставување.

Платено политичко рекламирање емитуваа вкупно 8 медиуми (7 ТВ и 1 радио). Податоците се обработени во посебен извештај.

**ВЕСТИ**

Како што е веќе посочено во методолошките напомени во воведниот дел од извештајов, известувањето во дневноинформативните емисии беше мониторирано кај МРТ1, бидејќи Јавниот сервис одлучи дека својата обврска да ги информира граѓаните за изборниот процес ќе ја исполни преку Првиот телевизиски програмски сервис. Централното издание на вестите беше исто така мониторирано кај телевизиите кои емитуваат програма на подрачјата на двете општини, односно кај регионалните телевизии ТВ М Нет – ХД, Ирис и Старсо седиште во Штип и кај локалните кичевски телевизии Ускана Медиа и Гурра. Секако, анализата ја опфативкупната емитувана програма, односно, покрај централните вести, анализирани беа и посебните информативни програми, ППР како и другите видови програми.

 За анализата на дневноинформативните емисии, значајно е да се посочи методолошката специфичност во поглед на мониторингот на Дневникот во 19:30 часот на МРТ1. Имено, фактот што изборите се одржуваа само во две општини, му даде на Јавниот сервис основа да очекува дека обемот на информации ќе биде мал, што се покажа како точно зашто во текот на 20 дена кампања за изборите имаше вкупно 40 ипол минути изборни вести (т.е. просечно околу 2 минути дневно). Оттаму, МРТ1 оцени дека доколку се обиде да го спроведе во дело правилото од член 76-а став 2 од Изборниот законик за поделба на вестите на четири дела во сооднос: 30% прилози за дневни настани од државата и од светот, 30% за активности на политичките партии од власта, 30% за активностите на политичките партии од парламентарната опозиција и 10% за активностите на политичките партии што не се претставени во Собранието, тоа ќе биде на штета на исполнувањето на неговата функција да ги информира граѓаните за актуелните настани. Поради тоа, МРТ1 донесе Правила за медиумско покривање на Предвремените локални избори 2020 - МРТ1[[4]](#footnote-5), во кои определи дека времето ќе го распредели следејќи го основниот принцип на постигнување баланс во известувањето за градоначалничките избори, односно во согласност со принципот на еднаквост. Ова се рефлектираше и на начинот на кој Агенцијата го вршеше мониторингот, односно и регулаторот кај МРТ1 ги анализираше само вестите посветени на кампањата.

 Во Генералните заклучоци е констатирано дека медиумите немаа информации за изборите воОпштина Пласница зашто двајцата тамошни кандидати не ги користеа медиумите во својата кампања[[5]](#footnote-6).

Телевизиите кај кои беа анализирани дневноинформативните емисии, за изборите известуваа главно преку претежноинформативните жанрови вест (во низа) и извештај, при што главно го почитуваа принципот на постигнување баланс во известувањето преку еднаква распределба на времето меѓу градоначалничките кандидати, но имајќи го предвид и интензитетот на кампањата. Единствено ТВ Ирис не обезбеди избалансираност во известувањето за изборната кампања во согласност со принципот за еднаквост на сите кандидати од член 75-а став 1 алинеја в од Изборниот законик.

Кај локалните кичевски телевизии Ускана Медиа и Гурра кои медиумски ја покриваат и Општина Пласница, воопшто не беа регистрирани информации поврзани со изборите во оваа општина.

**Македонска телевизија – Прв програмски сервис (МРТ1)**

***Дневноинформативни емисии***

***Примерок***

 **Анализирано издание**: Дневник во 19 часот и 30 минути.

 **Број на анализирани изданија**: 20 изданија, емитувани од 21 ноември до 10 декември 2020 година.

**Вкупно времетраење на анализираните прилози**: 40 минути и 29 секундиприлози за Градоначалничките избори 2020.

**Најчесто користени жанрови:** Вест (изјава).

***Начин на известување***

Со анализата на медиумското покривање на изборите во централната дневноинформативна емисија на Првиот програмски сервис на Македонската телевизија беа опфатени само прилозите кои се однесуваа на изборната кампања. Во Дневникот во 19:30, МРТ1 известуваше исклучиво за Предвремените локални избори за Општината Штип. Во последниот анализиран ТВ Дневник од 10 декември, експлицитно беше кажано дека двајцата кандидати за градоначалници на Општината Пласница – не сакале да дадат ни изјави за мотивите за сопствената кандидатура, а ја одбиле и можноста за ТВ дуел иако биле навремено поканети на организирано медиумско соочување.

Информативната редакција на Првиот програмски сервис со куси прилози, жанровски составени од вести со изјави, ги следеше дневните изборни активности на кандидатите за градоначалник на Општината Штип. Иако обврската од членот 75-а на Изборниот законик пропишува - „принцип на еднаквост“ - при медиумското претставување на кандидатите за градоначалник, сепак, во случајов квантитетот, односно – збирот на минутажата од тематски стриктно определените прилози, непосредно зависеше од темпото, бројноста на јавните пројавувања на кандидатите. Оттаму, најактивни се покажаа Сашко Николов, кандидатот на СДСМ, со вкупно – 12 минути и 20 секунди, и Лазар Наумов, кандидиран од ТМРО, со – 11 минути и 39 секунди. Симон Поликарп, изборот на „Интегра – македонска конзервативна партија“, во вестите на ТВ Дневникот од 19:30 часот беше застапен со – 4 минути и 34 секунди, Трајчо Митев, независниот кандидат, со 2 минути и 3 секунди, а Гоце Ангелов, кандидатот на Коалицијата меѓу партиите „Демократи“ и „МОРО – Работничка партија“, која настапи под име - „Иднината во наши раце“, беше претставен со 1 минута и 53 секунди.

Останатото време за вести, чија примарна содржина беа Предвремените локални избори, го чинат изјави на претставници од ДИК, од ОИК и од Министерството за внатрешни работи – за организациските зафати околу изборниот процес, како и објаснувањата на информативната редакција во врска со новинарскиот пристап кон кампањата.

***Табела 1: Застапеност на субјектите во категоријата Градоначалнички избори 2020 во Дневникот***

|  |
| --- |
| **МРТ1** |
| **Тема** | **Tраење** | **Процент** |  |
| **Градоначалнички избори 2020** |  |  |  |
| Други субјекти | 00:01:59 | 4.90 | % |
| Сашко Николов/СДСМ | 00:12:20 | 30.47 | % |
| Симон Поликарп - Џими/Интегра | 00:04:34 | 11.28 | % |
| ДИК/ОИК | 00:05:22 | 13.26 | % |
| Трајчо Митев/Независен кандидат | 00:02:03 | 5.06 | % |
| Лазар Наумов/ТМРО | 00:11:39 | 28.78 | % |
| Гоце Ангелов/ Коалиција Иднината во наши раце | 00:01:53 | 4.65 | % |
| Влада | 00:00:39 | 1.61 | % |
|  Вкупно за тема: 00:40:29 | 100 | % |
|  **Вкупно = 00:40:29** |  |  |

Секој прилог/вест во врска со изборната кампања за градоначалник на Општината Штип содржеше и куса изјава на кандидатот чија изборна активност беше медиумски презентирана. Оттаму, во следнава табела е дадена дистрибуцијата на директните обраќања, односно збирните минутажи од аудиовизуелно пренесените изјави на кандидатите и на претставници од други институции вклучени во организацијата на изборниот процес.

***Табела 2: Структура на директните обраќања***

|  |
| --- |
| **МРТ 1** |
| **Субјект** | **Обраќања** | **Процент** |  |
| ДИК/ОИК | 4 | 13.68 | % |
| Влада | 1 | 1.73 | % |
| Симон Поликарп - Џими/Интегра | 6 | 12.47 | % |
| Трајчо Митев/Независен кандидат | 3 | 5.63 | % |
| Лазар Наумов/ТМРО | 15 | 29.92 | % |
| Сашко Николов/СДСМ | 15 | 31.39 | % |
| Гоце Ангелов/ Коалиција Иднината во наши раце | 3 | 5.18 | % |
| **Вкупно = 00:26:04** | **100** | **%** |

***Информирање за лицата со сетилна попреченост***

Првиот програмски сервис на Македонската телевизија редовно ја исполнуваше и обврската од членот 76-а, став 4 од Изборниот законик – со знаковен јазик да ги информира лицата со сетилна попреченост за изборниот процес.

**ТВ Ирис**

***Дневноинформативни емисии***

***Примерок***

**Анализирано издание**: Вести во 20 часот.

 **Број на анализирани изданија**:14 изданија, емитувани од 21 ноември до 10 декември 2020[[6]](#footnote-7).

**Вкупно времетраење на анализираните прилози**: 2 часа 49 минути и 24 секунди од кои 1 час 5 минути и 49 секунди се прилози за Градоначалничките избори 2020.

**Најчесто користени жанрови:** Претежно информативните жанрови вест и извештај, а 7 минути и 16 секунди беа одвоени за коментари/осврти.

***Начин на известување***

Во анализираните прилози во централните вести на ТВ Ирис, за Градоначалничките избори 2020 година беа одвоени 1 час 5 минути и 49 секунди, додека прилозите посветени на актуелните настани на државно и на регионално ниво беа застапени со 1 час 36 минути и 19 секунди.

Од петте кандидати во изборниот процес за градоначалник на Штип, во Вестите на ТВ Ирис најзастапен беше кандидатот на СДСМ Сашко Николов со 39 минути и 34 секунди, што е повеќе од половина од вкупното време одвоено за Градоначалничките избори 2020. Само во еден прилог - или со 1 минута и 57 секунди - беше застапен независниот кандидат за градоначалник на Штип Трајчо Митев, а за изборната кампања на другите тројца кандидати за градоначалник, воопшто не беа емитувани информации. Ваквата диспропорција во известувањето делумно се должи на интензитетот на активностите на учесниците во изборната кампања, но во поголем дел е јасна определба на медиумот да посвети најголемо внимание на изборната кампања на кандидатот на СДСМ Сашко Николов. Со ваквиот пристап, ТВ Ирис не обезбеди избалансираност во известувањето за изборната кампања во согласност со принципот за еднаквост на сите кандидати од член 75-а став 1 алинеја в од Изборниот законик.

 Треба да се напомене дека во вкупното време на кандидатот за градоначалник на Штип од СДСМ Сашко Николов, освен извештаите од предизборни настапи и прес-конференции, влегуваат и партиските реакции на ОК на СДСМ Штип како одговор на прес-конференциите на ОК на ВМРО-ДПМНЕ Штип и активностите на партиските членови. Од друга страна, на ова време треба да се додадат и 8 минути и 11 секунди од изјави на претставници на Владата во функција на кампањата на Николов. Имено, во Вестите на ТВ Ирис од 28 ноември 2020 година беше емитуван прилогот *„Љупчо Николовски се приклучи на предизборниот караван на д-р Сашко Николов“* во којшто имаше директни обраќања и на вицепремиерот Љупчо Николовски и на кандидатот за градоначалник. На 30 ноември 2020 година, во прилогот „*Министерката за одбрана со поддршка за д-р Сашко Николов, кандидат за градоначалник“*, имаше директно обраќање на министерката за одбрана Радмила Шеќеринска. Обраќањата и на Николовски и на Шеќеринска, претставени со нивните функции во Владата, беа директна поддршка за кандидатот за градоначалник на Штип од СДСМ, односно тие беа вклучени во изборната кампања за локалните избори во Штип.

Значајно време од другите прилози во дневноинформативните емисии на ТВ Ирис беше одвоено за Владата – 41 минута и 57 секунди. Во најголем дел, тоа беа извештаи од посетите на дел од министрите во Владата (за транспорт и врски Благој Бочварски, за образование и наука Мила Царовска, за труд и социјална политика Јагода Шахпаска, за земјоделство, шумарство и водостопанство Трајан Димковски, за одбрана Радмила Шеќеринска, за правда Бојан Маричиќ, за внатрешни работи Оливер Спасовски, вицепремиерот за борба против корупција, одржлив развој и човечки ресурси Љупчо Николовски) на Источниот регион, кои беа посебно фреквентни во периодот на кампањата за избор на градоначалник на Штип.

Актуелностите на локално ниво, во дневноинформативните емисии на ТВ Ирис, во најголем дел беа проследени преку информации од јавните претпријатија и органи на државната управа (20 минути и 39 секунди) и со извештаи и соопштенија за активности на локалната самоуправа (7 минути и 21 секунда).

Во анализираниот период, во Вестите беа емитувани три коментари/осврти, во траење од вкупно 7 минути и 16 секунди, од кои еден беше директно посветен на Градоначалничките избори 2020, односно на изборот на градоначалник на Штип („*Почна кампањата за нов градоначалник на Штип“).* Во другите два беше направен новинарски осврт на други актуелни теми - *„Вработувања во администрацијата“*и*„Реформи во судскиот систем на државата“.*

***Табела 1: Застапеност на субјектите во вестите***

|  |
| --- |
| **ТВ ИРИС** |
| **Тема** | **Tраење** | **Процент** |  |
| **Коментари/ставови** |  |  |  |
| Локална самоуправа | 00:02:28 | 33.94 | % |
| Влада | 00:01:08 | 15.60 | % |
| Органи на државната управа/јавни претпријатија/јавни установи | 00:01:08 | 15.60 | % |
| Судство | 00:02:32 | 34.86 | % |
| Вкупно за тема: 00:07:16 | 100 | % |
| **Други прилози** |  |  |  |
| Влада | 00:41:57 | 43.55 | % |
| Локална самоуправа | 00:07:21 | 7.63 | % |
| Граѓански сектор | 00:08:08 | 8.44 | % |
| Други субјекти | 00:14:06 | 14.64 | % |
| Органи на државната управа/јавни претпријатија/јавни установи | 00:20:39 | 21.44 | % |
| Собрание | 00:02:44 | 2.84 | % |
| ВМРО ДПМНЕ | 00:00:43 | 0.74 | % |
| Амбасадори/меѓународни организации/странски политичари | 00:00:41 | 0.71 | % |
| Вкупно за тема: 01:36:19 | 100 | % |
| **Градоначалнички избори 2020** |  |  |  |
| Влада | 00:08:11 | 12.43 | % |
| Сашко Николов/СДСМ | 00:39:34 | 60.12 | % |
| ВМРО ДПМНЕ | 00:08:26 | 12.81 | % |
| ДИК/ОИК | 00:07:41 | 11.67 | % |
| Трајчо Митев/Независен кандидат | 00:01:57 | 2.96 | % |
| Вкупно за тема: 01:05:49 | 100 | % |
| **Вкупно = 02:49:24** |  |  |

Застапеноста на директните обраќања во вестите го одразува концептот на известувањето на ТВ Ирис да одвои најголем простор за кампањата на кандидатот за градоначалник на Штип од СДСМ Сашко Николов,на кој отпаѓа околу две петини од вкупното време за директни обраќања.

***Табела 2: Структура на директните обраќања***

|  |
| --- |
| **ТВ Ирис** |
| **Субјект** | **Tраење** | **Процент** |  |
| ВМРО ДПМНЕ | 00:10:30 | 16,41 | % |
| ДИК/ОИК | 00:03:33 | 5,55 | % |
| Влада | 00:15:28 | 24,17 | % |
| Локална самоуправа | 00:01:07 | 1,75 | % |
| Органи на државната управа/јавни претпријатија/јавни установи | 00:04:12 | 6,56 | % |
| Граѓански сектор | 00:01:28 | 2,29 | % |
| Амбасадори/меѓународни организации/странски политичари | 00:00:19 | 0,49 | % |
| Трајчо Митев/Независен кандидат | 00:01:17 | 2,01 | % |
| Сашко Николов/СДСМ | 00:26:05 | 40,77 | % |
|  **Вкупно = 01:03:59** | **100** | **%** |

**ТВ М Нет-ХД**

***Дневно-информативни емисии***

***Примерок***

**Анализирано издание:** Инфо – дневник 20 во 20 часот.

**Број на анализирани изданија во извештајниот период**: 20 изданија, емитувани од 21 ноември до 10 декември 2020 година.

**Вкупно времетраење на анализираните прилози**: 9 часа 6 минути и 36 секунди, од кои 1 час34 минути и 55 секунди прилози за изборната кампања.

**Најчесто користени жанрови**: Информативните жанрови како вести и вести во низа.

***Начин на известување***

 При известувањето за изборната кампања во дневноинформативните емисии, ТВ М Нет-ХД беше најчесто фокусирана на активностите на кандидатот за градоначалник од владеачката СДСМ – Сашко Николов (29 минути и 24 секунди) и кандидатот на партијата ТМРО – Лазар Наумов (18 минути и 29 секунди), а потоа одвои - 13 минути и 15 секунди за кандидатот од партијата Интегра – Симон Поликарп, 5 минути и 15 секунди за независниот кандидат Трајчо Митев, како и 4 минути и 47 секунди за кандидатот од Коалицијата „Иднината во наши раце“ – Гоце Ангелов. Ваквиот распоред на посветеното време во дневноинформативните емисии се должеше на интензитетот на активностите во кампањите кај секој од кандидатите.

 Дополнително, во блокот од дневноинформативните емисии во кои се известуваше за градоначалничките избори, пренесени беа и ставовите на партијата ВМРО ДПМНЕ која ги бојкотираше изборите. Во овие прилози беа проследени прес – конференции на претставници на партијата кои упатуваа критики кон властите за начинот на спроведување на изборите, особено во услови на пандемија од Ковид – 19.

 Во предизборната кампања на кандидатот од партијата СДСМ беа вклучени и партиски лица кои истовремено извршуваат јавни функции (како премиер и министри/министерки). На прес – конференциите и собирите со граѓаните тие зборуваа од позиција на претставници на партијата. Медиумот при известувањето за нивните активности внимаваше да не ги прекрши одредбите од Изборниот законик пропишани во член 75 – б.

***Табела 1: Застапеност на субјектите во вестите***

|  |
| --- |
| **ТВ М Нет-ХД** |
| **Тема** | **Tраење** | **Процент** |  |
| **Други прилози** |  |  |  |
| Влада | 00:45:08 | 9.99 | % |
| Без субјекти | 01:16:31 | 16.94 | % |
| Други субјекти | 02:18:23 | 30.64 | % |
| Локална самоуправа | 00:41:48 | 9.25 | % |
| Експерти/аналитичари | 00:25:29 | 5.64 | % |
| Органи на државната управа/јавни претпријатија/јавни установи | 01:23:04 | 18.39 | % |
| Граѓански сектор | 00:30:45 | 6.81 | % |
| Собрание | 00:00:35 | 0.13 | % |
| Амбасадори/меѓународни организации/странски политичари | 00:02:35 | 0.57 | % |
| Интегра - Македонска конзервативна партија | 00:05:16 | 1.17 | % |
| ВМРО ДПМНЕ | 00:02:07 | 0.47 | % |
|  Вкупно за тема: 07:31:41 | 100 | % |
| Градоначалнички избори 2020 |   |   |   |
| Лазар Наумов/ТМРО | 00:18:29 | 19.47 | % |
| ВМРО ДПМНЕ | 00:14:12 | 14.96 | % |
| Сашко Николов/СДСМ | 00:29:24 | 30.97 | % |
| Гоце Ангелов/ Коалиција Иднината во наши раце | 00:04:47 | 5.04 | % |
| Трајчо Митев/Независен кандидат | 00:05:15 | 5.53 | % |
| Симон Поликарп - Џими/Интегра | 00:13:15 | 13.96 | % |
| ДИК/ОИК | 00:06:54 | 7.27 | % |
| Други субјекти | 00:00:38 | 0.67 | % |
| Влада | 00:02:01 | 2.12 | % |
|  Вкупно за тема: 01:34:55 | 100 | % |
|  **Вкупно = 09:06:36** |   |   |

Во прилозите кои се однесуваа на други теми се известуваше за: состојбата со болниците во регионот, пандемијата предизвикана од Ковид – 19, семејното насилство, активносите на локалната самоуправа – креирањето буџети и тековни активности и проекти, културни настани, хуманитарни акции, активности на државните институции и јавните установи, тековните активности на претставниците на Владата, крводарителски акции, активности на невладините организации, фукнционирањето на градинките и образовните институции во време на пандемија, проблемите на социјално маргинализираните групи граѓани и сл.

Значително време од дневноинформативните емисии беше посветено на анкети со граѓани, кои методолошки се подведени под категоријата „Без субјекти“ (1 час 16 минути и 31 секунда). Во анкетите се обработуваа темите: инфраструктурните проблеми со кои се соочува локалното население, проблемите на граѓаните поврзани со пандемијата предизвикана од Ковид – 19, нивните ставови околу функционирањето на локалната и централната власт како и преговорите со соседна Бугарија и како власта се справува со тие процеси.

 Значаен сегмент од времето во дневноинформативните емисии, 2 часа 18 минути и 23 секунди, сочинуваат прилози со различни субјекти кои заеднички се кодираат во методолошката категорија „Други субјекти“. Меѓу нив спаѓаат: приватни фирми, писатели, свештени лица, уметници, новинари, планинари, музичари и занаетчии. Карактеристично за медиумот е што во дневноинформативните емисии често емитуваше кратки интервјуа со физички лица (претставени со име и презиме) кои говореа за своите професии и/или за општествени теми. Дополнително, во оваа категорија влегоа и прилозите во кои се обработуваа животни стории на социјално ранливи групи граѓани, со повици за донации и помош од останатите граѓани или институциите.

***Табела 2: Структура на директните обраќања***

|  |
| --- |
| **ТВ М Нет–ХД** |
| **Субјект** | **Tраење** | **Процент** |  |
| ВМРО ДПМНЕ | 00:11:00 | 5.67 | % |
| ДИК/ОИК | 00:03:53 | 2.00 | % |
| Влада | 00:25:59 | 13.40 | % |
| Собрание | 00:00:10 | 0.09 | % |
| Локална самоуправа | 00:19:56 | 10.28 | % |
| Органи на државната управа/јавни претпријатија/јавни установи | 00:45:58 | 23.70 | % |
| Граѓански сектор | 00:17:42 | 9.13 | % |
| Експерти/аналитичари | 00:11:25 | 5.89 | % |
| Амбасадори/меѓународни организации/странски политичари | 00:05:40 | 2.92 | % |
| Интегра - Македонска конзервативна партија | 00:03:33 | 1.83 | % |
| Симон Поликарп - Џими/Интегра | 00:09:15 | 4.77 | % |
| Трајчо Митев/Независен кандидат | 00:03:26 | 1.77 | % |
| Лазар Наумов/ТМРО | 00:10:48 | 5.57 | % |
| Сашко Николов/СДСМ | 00:22:14 | 11.46 | % |
| Гоце Ангелов/ Коалиција Иднината во наши раце | 00:02:57 | 1.52 | % |
|  **Вкупно = 03:13:56** | 100 | % |

Структурата на директните обраќања во вестите ја следи логиката на застапеноста на субјектите во вестите. Меѓу градоначалничките кандидати, најмногу време за директни обраќања имаа кандидатите од партиите СДСМ – Сашко Николов (22 минути и 14 секунди) и од ТМРО – Лазар Наумов (10 минути и 48 секунди).

Најмногу време за директни обраќања генерално им беше посветено на претставниците на органите на државната управа/јавните претпријатија/јавните установи, како: градинките, здравствените установи, библиотеките, културните домови, ЈП „Исар“, ЈП „Стипион“, Фондот за пензиско и инвалидско осигурување – ПИОМ, Агенцијата за катастар и недвижнини, казнено поправните установи као и центрите за социјална работа.

**ТВ Стар**

***Дневно-информативни емисии***

***Примерок***

**Анализирано издание**: Вести во 20 часот.

 **Број на анализирани изданија**: 17 изданија, емитувани од 21 ноември до 10 декември 2020 година. Во недела се емитува „Ретро 7“ (во 12 и 17 часот), којшто методолошки е дел од информативната програма, а е составен од прилози од вестите што биле емитувани во текот на изминатата седмица.

**Вкупно времетраење на анализираните прилози**: 4 часа 19 минути и 52 секунди од кои 52 минути и 51 секунда се прилози за изборната кампања и изборниот процес.

**Најчесто користени жанрови:** Претежноинформативните жанрови: вест, вест во низа и извештај.

***Начин на известување***

 Една петтина од вкупното времетраење на анализираните прилози во дневноинформативните емисии на Телевизија Стар, беа посветени на изборните случувања за Предвремените локални избори во Општина Штип. Повеќе од половина од времето одвоено за следење на изборната кампања и изборниот процес се однесуваше на активностите на двајца од петте кандидати што учествуваа во трката за градоначалник на Општина Штип, Сашко Николов од СДСМ и Лазар Наумов од ТМРО. Во времето отстапено за следење на предизборните активности на Сашко Николов (16 минути и 22 секунди), методолошки е прикажано и времето одвоено за активностите на неговата партија СДСМ поврзани исклучиво со изборите во Штип, најчесто во форма на писмени реакции на прес-конференциите на ВМРО ДПМНЕ околу изборите во Штип. Доколку се изземе времето одвоено за писмените реакции на СДСМ (4 минути и 47 секунди), тогаш времињата одвоени за активностите на двајца од кандидатите за градоначалник на општина Штип, Сашко Николов од СДСМ и Лазар Наумов од ТМРО, се речиси идентични, 11 минути и 35 секунди за Николов и 11 минути и 33 секунди за Наумов. Во анализираните дневноинформативни емисии од 20 часот, ТВ Стар информираше за предизборните активности уште на двајца од кандидатите за градоначалник на Општина Штип, Симон Поликарп од Интегра и за независниот кандидат Трајчо Митев. За изборната кампања на Симон Поликарп беа одвоени безмалку 5 минути (4 минути и 57 секунди), а за активностите на Трајчо Митев - 1 минута и 28 секунди. ТВ Стар не информираше за изборните активности на кандидатот за градоначалник на Коалицијата Иднината во наши раце (Демократи и Македонска обединета реформска организација – Работничка партија), Гоце Анѓелов.

***Табела 1: Застапеност на субјектите во вестите***

|  |
| --- |
| **ТВ Стар** |
| **Тема** | **Tраење** | **Процент** |  |
| **Други прилози** |  |  |  |
| Други субјекти | 00:31:19 | 15.13 | % |
| Судство | 00:01:13 | 0.59 | % |
| Граѓански сектор | 00:12:50 | 6.20 | % |
| Локална самоуправа | 00:29:00 | 14.01 | % |
| Без субјекти | 00:37:00 | 17.87 | % |
| Влада | 00:51:25 | 24.84 | % |
| Органи на државната управа/јавни претпријатија/јавни установи | 00:28:59 | 14.00 | % |
| Експерти/аналитичари | 00:04:46 | 2.30 | % |
| Амбасадори/меѓународни организации/странски политичари | 00:03:39 | 1.76 | % |
| ВМРО ДПМНЕ | 00:03:26 | 1.66 | % |
| СДСМ | 00:01:59 | 0.96 | % |
| Интегра - Македонска конзервативна партија | 00:01:10 | 0.56 | % |
| Собрание | 00:00:15 | 0.12 | % |
|  **Вкупно за тема: 03:27:01** | **100** | **%** |
| **Градоначалнички избори 2020** |   |   |   |
| ДИК/ОИК | 00:11:24 | 21.57 | % |
| Сашко Николов/СДСМ | 00:16:22 | 30.97 | % |
| ВМРО ДПМНЕ | 00:06:17 | 11.89 | % |
| Симон Поликарп - Џими/Интегра | 00:04:57 | 9.37 | % |
| Лазар Наумов/ТМРО | 00:11:33 | 21.85 | % |
| Трајчо Митев/Независен кандидат | 00:01:28 | 2.78 | % |
| Граѓански сектор | 00:00:09 | 0.28 | % |
| Други субјекти | 00:00:41 | 1.29 | % |
|  **Вкупно за тема: 00:52:51** | **100** | **%** |
| **Вкупно: 04:19:52** |  |  |

Одвоеното време за Владата, што е речиси една четвртина (51 минута и 25 секунди) од вкупното време на методолошката категорија „Други прилози“ (3 часа и 27 минути) во најголема мера се должи на известувањето за редовните активности на Владата, министерствата и на владините претставници. Тука влегуваат и информациите за посетите на повеќе министри на градот Штип, како дел од нивните редовни активности, а коишто беа евидентно изразени во текот на изборната кампања.

***Табела 2: Структура на директните обраќања***

|  |
| --- |
| **ТВ Стар** |
| **Субјект** | **Tраење** | **Процент** |  |
| ВМРО ДПМНЕ | 00:07:12 | 7.82 | % |
| ДИК/ОИК | 00:05:20 | 5.79 | % |
| Влада | 00:26:04 | 28.30 | % |
| Локална самоуправа | 00:10:03 | 10.91 | % |
| Органи на државната управа/јавни претпријатија/јавни установи | 00:10:51 | 11.78 | % |
| Судство | 00:00:22 | 0.40 | % |
| Граѓански сектор | 00:04:16 | 4.63 | % |
| Експерти/аналитичари | 00:02:05 | 2.26 | % |
| Амбасадори/меѓународни организации/странски политичари | 00:00:45 | 0.81 | % |
| Интегра - Македонска конзервативна партија | 00:01:04 | 1.16 | % |
| Симон Поликарп - Џими/Интегра | 00:03:53 | 4.22 | % |
| Трајчо Митев/Независен кандидат | 00:01:06 | 1.19 | % |
| Лазар Наумов/ТМРО | 00:08:27 | 9.17 | % |
| Сашко Николов/СДСМ | 00:10:38 | 11.55 | % |
| **Вкупно: 01:32:06** | **100** | **%** |

**ПОСЕБНИ ИНФОРМАТИВНИ ЕМИСИИ**

За време на извештајниот период (од 21 ноември до 10 декември 2020 година) беше забележлив мал интерес на Јавниот сервис и на телевизиите што емитуваат програма на државно ниво да реализираат посебни информативни емисии посветени на Предвремените локални избори во Штип и во Пласница. Карактеристично е што,на медиумите коишто беа анализирани во текот на изборната кампања, ниту една посебна информативна емисија не беше посветена на Предвремените локални избори во Пласница,но како што е посочено и во Генералните заклучоци на овој извештај, двајцата градоначалнички кандидати многу малку ги користеа медиумите во кампањата. МРТ1 информираше дека тие ја одбиле можноста да се појават во ТВ дебата, па така Јавниот сервисемитуваше една дебата со петте кандидати за градоначалник на Општина Штип и едно интервју со претседателот на ДИК. На Канал 5 во две посебни информативни емисии, меѓу другото, беа споменати Предвремените локални избори во Штип, а на ТВ 24 Вести и на Радио Канал 77 – истото беше направено во само една посебна информативна емисија. Регионалните медиуми ТВ М Нет-ХД, ТВ Стар и ТВ Ирис отстапија поголем простор на кандидатите за градоначалник на Штип и посветија по неколку посебни информативни емисии на оваа тема. На 8 телевизии кои што емитуваат програма на државно ниво не беа емитувани посебни информативни емисии поврзани со предвремените локални избори во Штип и во Пласница, а на својата програма емитуваа повеќе посебни информативни емисии, кои беа посветени на други актуелни теми и во кои гостуваа повеќе политичари.На Наша ТВ,телевизија на државно ниво, и на ТВ Гурра и ТВ Ускана медиа,две локални телевизии од Кичево, воопшто не беа емитувани посебни информативни емисии.

**МРТ1** на 27 ноември емитуваше интервју со претседателот на Државната изборна комисија Оливер Деркоски, а темата беше организацијата на изборниот процес. На 4 декември, во рамките на информативната емисија „Објектив“, МРТ1 организираше дебата со петмината учесници во изборниот процес за градоначалник на Општина Штип: Симон Поликарп од „Интегра, македонска конзервативна партија“, Трајчо Митев - независен кандидат, Лазар Наумов од ТМРО, Сашко Николов, кандидат на СДСМ и Гоце Анѓелов, предложен од Коалицијата под име „Иднината во наши раце“, составена од партиите – „Демократи“ и „МОРО-Работничка партија“.

На  **ТВ Канал 5,**во емисијата „Само интервју“ емитувана на 27 ноември, гостинот Стевчо Јакимовски од ГРОМ, меѓу другото зборуваше и за градоначалничките избори во Штип, потенцирајќи дека нема логика да се оди на избори и дека заради изборите не се воведува карантин. Во емисијата „Само вистина“ емитувана на 2 декември, гостите Богданка Кузеска, портпаролка на СДСМ и Димче Арсовски, портпарол на ВМРО ДПМНЕ, меѓу другото ги спомнуваат и Предвремените локални избори во Штип. Во другите посебни информативни емисии, кои не беа посветени на изборите, учествуваа политичарите Тимчо Муцунски од ВМРО ДПМНЕ и Тито Петковски од НСДП, кои зборуваа за ветото на Бугаријаза преговарачката рамка на РС Македонија и ЕУ. Во извештајниот период, на Канал 5 беа емитувани 14 емисии (и 13 репризи) на утринската емисија „Здраво, Македонијо“, во кои гледачите го искажуваа своето мислење на следните теми: заштита од Корона - вирусот, психичкото здравје за време на Корона - кризата, вакцини против Ковид-19, пензиите, четвртиот сет мерки од Владата за помош на социјално загрозените лица, за извршителите, за ветото на Бугарија, за македонскиот јазик, за историјата, за мешовитата комисија во македонско-бугарските разговори, за интервјуто на премиерот Зоран Заев за БГНЕС, за протестите на опозицијата, за блокадата на опозицијата за онлајн собраниски седници, за заедничко гласање на власта и опозицијата за финансиска поддршка и сл.

На **ТВ24 ВЕСТИ**во емисијата**„**24 Анализа“ емитувана на30 ноември, гостите ИванЈорданов, пратеник од ВМРОДПМНЕиБлагојБочварски,министер за транспорти врски, меѓу другите актуелни теми, зборуваа и за Предвременителокални избриво Штип.Во другите посебни информативни емисии кои не беа посветени на Предвремените локални избори, гостуваа следните политичари: Игор Јанушев од ВМРОДПМНЕ, Андреј Жерновски од СДСМ, Љупчо Пренџов од ГРОМ и Димче АрсовскиодВМРОДПМНЕ, кои дискутираа на теми поврзани со односите со Бугарија, говор на омраза и сл.Беа емитувани и 14 изданија (и исто толку репризи) на информативните емисии во кои има јавувања од гледачите: „Во тек“ и „Очи в очи“ и во нив беа опфатени теми поврзани собугарското вето за преговорите на РС Македонија за членство во ЕУ,гласањето за предлог - буџетот во Собранието,кризнатасостојба воведена поради епидемијата од Ковид-19,вакцината против Ковид-19, предлогот за онлајн седници воСобранието,барањето на ВМРО ДПМНЕ заекспертска влада и Предвремени парламентарни избориитн. Исто така, беа емитувани и 14 изданија (и исто толку репризи)наемисијата „Студио 10“,во чии рамкибеа емитуваниинтервјуа со аналитичари, политичари (Владо Бучковски, специјален претставник за Бугарија;Бујар Османи,министер за надворешниработи; Радмила Шеќеринска,министерка за одбрана; Илија Јовановски,градоначалник на Прилеп; Сања Лукаревска,директорка на УЈП; Петар БогојескиодМакедонски концепт; Бојан Маричиќ,министер за правда; Дафина Стојаноска одВМРОДПМНЕ; Костадин Костадинов од СДСМ; Стојанче Ангелов,директор на ЦУК; Павле ТрајановодДемократски сојуз;Оливер Спасовски,министерза внатрешни работи; Зијадин Села одАлијансаза Албанците;Арбен Таравари од Алијансаза Албанците;Мартин Костовски од СДСМ; Бране Петрушевски од ВМРОДПМНЕ), како илекари,атемите за кои се говореше беа: односите соБугарија,пандемијата,кризната состојбаитн.

На **ТВ М Нет–ХД**беа емитувани 7 изданија на нивната емисија „Зум–анализа“ посветени на локалните избори, како и едно интервју во емисијата „Интерактив“ со претседателот на партијата ТМРО, Ванчо Шехтански, емитувано на 10 декември. Емисијата „Зум–анализа“ почна да се емитува од 30 ноември 2020 година и беше реализирана во форма на интервјуа.Во неа учествуваа сите учесници во изборната кампања: Гоце Ангелов – кандидат за градоначалник од Коалицијата „Иднината во наши раце“; Трајчо Митев – независен кандидат за градоначалник; Симон Поликарп – кандидат за градоначалник од партијата Интегра; Иван Јорданов – претседател на ОК ВМРО ДПМНЕ Штип; Лазар Наумов – кандидат за градоначалник од партијата ТМРО; Јорго Огненовски – претседател на партијата Демократи и Горан Зафиров – претседател на партијата МОРО учествуваа заедно во емисијата на 8 декември 2020, како дел од коалицијата „Иднината во наши раце“, како и Сашко Николов – кандидат за градоначалник од партијата СДСМ. Што се однесува до другите посебни информативни емисии кои не беа посветени на локалните избори, во две изданија на емисијата „Интерактив“ гостуваа градоначалникот на Кочани Николчо Илијев и градоначалникот на Виница Ивица Димитров, кои зборуваа за локални теми и за тоа што сработиле во своите мандати. Исто така, беа емитувани кратки видеа од серијалите „Дома“, „Види вака“ и „Само прашај“ (во продукција на Институтот за комуникациски студии - ИКС) кои беа преземени од интернет, се однесуваа на разни општествени и еколошки теми, а содржеа и изјави од актуелни политичари и министри.

Во анализираниот дваесетдневен период од изборната кампања, на програмата на  **ТВ Стар**, во рамки на емисијата „Што мисли народот?“, беа емитувани четири интервјуа директно поврзани со изборите. Во рамките на истата емисија беа емитувани уште четири интервјуа, во коишто за изборите во Штип се дискутираше на кратко, на крајот од интервјуата, од кои три беа со министри во Владата, од редовите на СДСМ, и едно со претставник на ВМРО НП. Тие беа распоредени на следниот начин. На 23 ноември беше емитуван разговорот со претседателот на општинската организација на СДСМ од Штип Александар Кангалов, на 9 декември гостин во студиото на ТВ Стар беше кандидатот за градоначалник на општина Штип од СДСМ Сашко Николов и овој разговор на 10 декември беше двапати репризиран. На 10 декември беше емитувано интервју со претседателот на ТМРО Ванчо Шехтански, а истиот ден беше емитуван разговор и со независниот кандидат за градоначалник на општина ШтипТрајчо Митев. За изборите во општина Штип се дискутираше само на кратко во интервјуата со: Јагода Шахпаска, министерка за труд и социјална политика (емитувано на 25 ноември), Бојан Маричиќ, министер за правда (емитувано на 30 ноември), Благој Бочварски, министер за транспорт и врски (емитувано на 2 декември) и Љупчо Балковски, генерален секретар на ВМРО НП и пратеник во Собранието (емитувано на 7 декември). Имено, на крајот од овие четири разговори, на кратко (2-6 минути) се дискутираше и за изборите во општина Штип (за бојкотот на ВМРО ДПМНЕ, исполнувањето на цензусот), при што гостите говореа и за кандидатот за градоначалник од СДСМ Сашко Николов, со препорака граѓаните да го изберат него за градоначалник, или дека се убедени оти тој ќе победи. Овие 4 интервјуа беа репризирани уште по двапати, со исклучок на рзговорот со Балковски, кој беше еднаш целосно репризиран, а еднаш репризата беше прекината по десетина минути од почетокот. Во изданието на емисијата „Ретро 7“ од 22 ноември беше емитуван прилог од прес-конференција за предизборните активности на кандидатот за градоначалник на Штип од СДСМ Сашко Николов, на којашто покрај кандидатот Николов, говореше и генералниот секретар на партијата Љупчо Николовски. На 29 ноември во рамките на истата емисија беа емитувани два прилога, едниот директно за изборни случувања, а вториот непосредно поврзан со нив. Емитуван беше прилог од предизборен собир во Штип на СДСМ и нивниот кандидат за градоначалник, Сашко Николов, на којшто беше присутна и Радмила Шеќеринска, претставена како заменичка-претседателка на СДСМ. Емитувани беа изјави на Николов и Шеќеринска за изборните активности. Во вториот прилог, од истиот собир на СДСМ во Штип, Радмила Шеќеринска (претставена како министерка за одбрана), одговараше на прашање поврзано со спорот со Бугарија и чекорите на Владата. Во изданието на „Ретро 7“ од 6 декември беше емитуван прилог за настан во којшто заменик-министерот за финансии Димитар Ковачевски и Коста Костадинов, портпарол на СДСМ и пратеник, презентираа дел од програмата за Предвремените локални избори, како и Законот за помош на граѓаните од четвртиот пакет антикризни мерки. Во изјавата, Коста Костадинов (кој и на кајрон беше претставен како пратеник) говореше за кандидатот за градоначалник Сашко Николов и дека со него ќе продолжи напредокот и развојот на Штип. Овие три изданија на емисијата „Ретро 7“ беа репризирани по еднаш. ТВ Стар емитуваше и емисии на други политички теми преземени од ТВ 21 М (емисијата „Клик плус“) и од ТВ Алсат-М (емисијата „360 степени“), како исопствената информативна програма „Ретро 7“. Во нив учествуваа следните политичари: Стефан Андоновски од ВМРО ДПМНЕ, Христијан Мицковски, лидер на ВМРО ДПМНЕ и Владо Бучковски, специјален претставник во преговорите со Бугарија, кои зборуваа на следните теми: протестите на опозицијата, европската интеграција на Македонија, односите со Бугарија и бугарското вето, состојбата со Ковид-19.

На  **ТВ Ирис**беа емитувани следните емисии посветени на Предвремените локални избори: во рамките на емисијата „Утрински брифинг“,преземена од Слободна ТВ, на 23 ноември беше емитувано интервју со Лазар Наумов, кандидат за градоначалник на Штип од ТМРО. Исто така, во рамките на емисијата „Стадион“, емитувана на 7 декември 2020 година (преземена од Радио Канал 77), во дел од интервјуто со премиерот Зоран Заев се споменуваа Градоначалничките избори 2020, со фокус на изборот за градоначалник на Штип при што Заев изрази поддршка за кандидатот на СДСМ Сашко Николов. Емисијата беше репризирана на 9 и на 10 декември. Во другите посебни информативни емисии кои не беа посветени на предвремените локални избори, учествуваа следните политичари: Јагода Шахпаска, министерка за труд и социјална политика;Петар Богојески од Македонски концепт; Петар Колев од ГДУ; Александар Николовски од ВМРО ДПМНЕ;премиерот Зоран Заев и Максим Димитриевски, градоначалник на Куманово. Тие зборуваа на следните теми: социјалните мерки и финансиската помош од Владата во вонредната ситуација со Ковид-19, евроинтеграциите и позициите на Македонија во спорот со Бугарија, бугарското вето.

На  **Радио Канал 77** во рамките на емисијата „Стадион“, емитувана на 5 декември 2020 година, во дел од интервјуто со премиерот Зоран Заев се споменуваа Градоначалничките избори 2020, со фокус на изборот за градоначалник на Штип. Притоа, премиерот Заев изрази поддршка за кандидатот на СДСМ Сашко Николов. Не беа емитувани други посебни информативни емисии со учество на политичари.

На **ТВ Сител** не беа емитувани посебни информативни емисии поврзани со Предвремените локални избори во Штип и во Пласница, а ни други посебни информативни емисии со учество на политичари. На 26 ноември, во рамките на утринскиот програмски појас „Ја сакам Македонија“, беше емитуван петминутен прилог за кандидатот за градоначалник на Штип од Интегра Симон Поликарп - Џими, во кој тој објаснува како своевремено пристигнал во тогашна Југославија и останал во Штип. Во извештајниот период, Сител во рамките на емисијата „Ја сакам Македонија“, реализираше 5 изданија на емисијата со јавувања на гледачи, насловена: „На дневен ред“. Гледачите дебатираа на следните понудени теми: разговорите со Бугарија, вакцинацијата против Ковид - 19, украсувањето на градовите за Нова година и дали тие пари треба да се пренасочат за помош на медицинските работници, интервјуто на премиерот Зоран Заев за бугарската агенција БГНЕС, договорот на Власта и опозицијата да поделат 4 милиони евра, законските измени за возилата со странски регистерски таблички да можат да се регистрираат во Македонија итн.

На  **ТВ Телма** не беа емитувани посебни информативни емисии поврзани со Предвремените локални избори во Штип и во Пласница, додека во оние кои не беа посветени на локалните избори, гостуваа следните политичари: Фатмир Битиќи, министер за економија; Дарко Каевски од СДСМ; Дафина Стојановска од ВМРО ДМПНЕ; Васко Наумовски од ВМРО ДПМНЕ/МНР; Владо Бучковски,специјален претставник во преговорите со Бугарија; Иванка Василевска од ВМРО ДПМНЕ; Снежана Калевска - Ванчева од СДСМ; Димитар Ковачевски, заменик - министер за финансии; Зоран Заев, премиер; Бојан Маричиќ, министер за правда; кои зборуваа на следните теми: ветото од Бугарија, евроинтеграции, пописот, правда, економија, работата на Собранието, Ковид – 19 итн.

На **ТВ Алфа**исто така не беа емитувани посебни информативни емисии поврзани со Предвремените локални избори во Штип и во Пласница. Во емитуваните емисии кои не беа посветени на локалните избори, учествуваа следните политичари: Богдан Илиевски од ВМРО ДПМНЕ; Ивон Величковски од движењето Нова Република; Дарко Костовски, Гордана Силјановска, Иванка Василевска, и Наум Стоилковски од ВМРО ДПМНЕ; Дардан Веневски од Македонски манифест; Марија Андоновска и Тимчо Муцунски од ВМРО ДПМНЕ.Тие зборуваа на следните теми: историјата на Македонија, ситуацијата со Ковид - 19, ветото од Бугарија, 100 дена Влада и критики за Владата.Беа емитувани по 14 изданија на емисиите „Добро утро секое утро“ и „Збор по збор“, во кои имаше јавување на гледачи, а беа опфатени следните теми: Ковид - ситуацијата во Македонија, историјата на Македонија, загадувањето на воздухот, вакцинација против Ковид - 19, преговорите со Бугарија, протестот на тутунарите во Прилеп, ветото од Бугарија, протестите на ВМРО ДПМНЕ, 100 дена Влада и сл. Претседателот на ВМРО ДПМНЕ Христијан Мицковски трипати имаше директно обраќање во живо од протестите на ВМРО ДПМНЕ.

На **ТВ Алсат-М** немаше посебни информативни емисии за Предвремените локални избори во Штип и во Пласница, а во другите, за темите амандманите во Собранието, 100 дена Влада, инфраструктурни проекти, бугарското вето итн. зборуваа следниве политичари: Диме Велковски од СДСМ; Илире Даути од Алијанса за Албанците; Никола Мицевски од ВМРО ДПМНЕ; Кастриот Реџепи од БЕСА; Лулзим Алиу од Алтернатива; Бајрам Кадриа од ДУИ; Бојан Стојановски од ВМРО ДПМНЕ; Крешник Бектеши, министер за економија; Елми Азири од Алијанса за Албанците; Благој Бочварски, министер за транспорт и врски; Бујар Османи, министер за надворешни работи; Никола Димитров, заменик на Претседателот за европски прашања во Владата и Зијадин Села од Алијанса за Албанците.

На  **ТВ Сонце** не беа емитувани посебни информативни емисии поврзани со предвремените локални избори во Штип и во Пласница, а во една емисија учествуваше Ивон Величковски од движењето Нова Републикакој зборуваше за односите на Македонија и Бугарија и за меѓународната политика.

На **ТВ 21 М**имаше посебни информативни емисии кои не беа посветени на Предвремените локални избори, а во кои учествуваа следните политичари: Арбен Таравари од Алијанса за Албанците; Али Ахмети од ДУИ; Христијан Мицковски од ВМРО-ДПМНЕ; Африм Гаши од Алтернатива; Биљал Касами од БЕСА; Венко Филипче, министер за здравство; Бујар Османи, министер за надворешни работи; Оливер Спасовски, министер за внатрешни работи; кои зборуваа на следните теми: Корона - кризата, легализација на марихуаната, ветото од Бугарија, инфраструктурата во Зајас, отворање на спортската сала во Чаир, судењето на припадниците на УЧКво Хаг, изборот на новиот реис-ул-улема, коалицијата на ДУИ со СДСМ, критика на лидерот на ВМРО ДПМНЕ Христијан Мицковски за интервјуто на премиерот Заев за БГНЕС, протестите наопозицијата со барање оставка од Зоран Заев, какво решение нуди ВМРО-ДПМНЕ за европска интеграција, дали ќе има коалиција на ВМРО ДПМНЕ со албанските партии Алијанса за Албанците и Алтернатива на следните локални избори, полициската акција за украдена марихуана итн.

Посебните информативни емисии што беа емитувани на **ТВ Шења**не се однесуваа наПредвремените локални избори во Штип и во Пласница. Во нив, за работата на Собранието, ветото од страна на Република Бугарија за почеток на преговорите со ЕУ, 100 дена Влада и создавање на проширена Владаговореа политичарите: Скендер Реџепи, генерален секретар на Алтернатива и координатор на пратеничката група Алијанса за Албанците и Елми Азири, потпретседател на Алијанса за Албанците.

И на **ТВ Клан,**Предвремените локални избори во Штип и во Пласница не беа тема на посебните информативни емисии. Во емисиите беа тематизирани 100-те дена Влада, пандемијата од Ковид-19, одобрување на владините пакети, кризата во работата на Собранието, кризната состојба, а учествуваа следните политичари: Бајрам Кадрија од ДУИ; Аднан Незири од Алијанса за Албанците; Бинас Пајазити од БЕСА; Арбен Зибери од ДУИ; Халил Снопче од Алијанса за Албанците; Фадил Зендели од БЕСА и Артан Груби, прв заменик на претседателот на Владата и министер за политички систем и односи меѓу заедниците.

**БЕСПЛАТНО ПОЛИТИЧКО ПРЕТСТАВУВАЊЕ**

**Јавен радиодифузен сервис Македонска радиотелевизија**

Законската обврскада емитува бесплатно политичко претставување, Јавниот радиодифузен сервис ја исполни на Првиот програмски сервис на Македонската телевизија - МРТ1 и на Собранискиот канал. Притоа, беа почитувани правилата, односно ЈРС на сите градоначалнички кандидати и во Општина Штип и во Општина Пласница им понуди еднакви услови за овој облик на изборно медиумско претставување.Градоначалничките кандидати во Пласница не ја искористија можноста да ги запознаат гласачите со своите програми преку бесплатно политичко претставување.

**Македонска телевизија – Прв програмски сервис (МРТ1)**

Обврската и правилата за емитување бесплатно политичко претставување на МРТ1 се пропишани во член 76-а ставови 5, 6, 7 и 9 од Изборниот законик. На МРТ1, кандидатите за градоначалник на Општина Штип, правото за бесплатно политичко претставување го искористија на 9 и на 10 декември, редоследно според ждрепката на ДИК. Првиот програмски сервис секому поединечно му отстапи по 3 минути телевизиско време во периодот од 16 до 17 часот.

**Собраниски канал**

Согласно со членот 76-а ставови 5, 6, 7, 8 и 9 од Изборниот законик, во периодот од 23 ноември до 10 декември 2020 година,Собранискиот канал на Јавниот радиодифузен сервис емитуваше бесплатно политичко претставување на кандидатите за градоначалник за Општината Штип. Правото на претставување преку овојмедиумски изборен облик го остварија четири од петмината кандидати, така што доставија веќе снимен аудиовизуелен материјал, кој во варијациите не траеше повеќе од 1 минута и 40 секунди: Симон Поликарп од Интегра, Сашко Николов од СДСМ, ТрајчоМитев, независен кандидат и Гоце Ангелов од Коалицијата „Иднината во наши раце“. Лазар Наумов од ТМРО не доставил материјал за своја бесплатна презентација.

1. Упатството е достапно на: <https://avmu.mk/wp-content/uploads/2020/11/%D0%A3%D0%BF%D0%B0%D1%82%D1%81%D1%82%D0%B2%D0%BE-%D0%B7%D0%B0-%D0%BB%D0%B8%D0%BC%D0%B8%D1%82%D0%B8%D1%82%D0%B5-%D0%B7%D0%B0-%D0%9F%D0%9F%D0%A0.doc> [↑](#footnote-ref-2)
2. Сите дописи се достапни на: [https://avmu.mk/%d0%b4%d0%be%d0%bf%d0%b8%d1%81%d0%b8-%d0%b4%d0%be-%d1%80%d0%b0%d0%b4%d0%b8%d0%be%d0%b4%d0%b8%d1%84%d1%83%d0%b7%d0%b5%d1%80%d0%b8/](https://avmu.mk/%D0%B4%D0%BE%D0%BF%D0%B8%D1%81%D0%B8-%D0%B4%D0%BE-%D1%80%D0%B0%D0%B4%D0%B8%D0%BE%D0%B4%D0%B8%D1%84%D1%83%D0%B7%D0%B5%D1%80%D0%B8/) [↑](#footnote-ref-3)
3. Поради специфичниот дизајн на примерокот, и овој извештај е структуриран поинаку, па затоа во воведниов дел се наведени само генералните методолошки напомени за мониторингот, а спецификите поврзани со различните облици на медиумско претставување (вести, посебни информативни емисии и бесплатно политичко претставување) се дадени во почетокот на посебните заглавија од извештајов. [↑](#footnote-ref-4)
4. Правилата се достапни на:<http://www.mrt.com.mk/node/58845> [↑](#footnote-ref-5)
5. Повеќе за ова има во заглавието Генерални заклучоци на стр. 4 [↑](#footnote-ref-6)
6. Во мониторираниот период, ТВ Ирис не емитуваше вести во деновите на викендот и на 8 декември (вторник) кој беше неработен ден. Исклучок беше направен на 28 ноември (сабота) кога беа емитувани вести. [↑](#footnote-ref-7)